CELEX: 
Language: mt
Date: 2006-06-29 00:00:00
Title: Deċiżjoni tal-Kunsill tal- 21 ta' Diċembru 2005 dwar il-konklużjoni, f'isem il-Komunità Ewropea, tal-Ftehim dwar Trattament ta' Eżenzjoni mid-Dazju Doganali għaċ-Ċirkwiti Integrati b'Ħafna Ċippijiet (l-MCPs) test b'rilevanza għaż-ŻEE

29.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               360
            
         DEĊIŻJONI TAL-KUNSILL
   tal-21 ta' Diċembru 2005
   dwar il-konklużjoni, f'isem il-Komunità Ewropea, tal-Ftehim dwar Trattament ta' Eżenzjoni mid-Dazju Doganali għaċ-Ċirkwiti Integrati b'Ħafna Ċippijiet (l-MCPs)
   (test b'rilevanza għaż-ŻEE)
   (2005/964/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 flimkien ma' l-ewwel sentenza ta' l-ewwel subparagrafu ta' l-Artikolu 300 (2) tiegħu,
   Wara li kkunsidra l-proposta mill-Kummissjoni (1),
   Billi:
   
               (1)
            
            
               Iċ-Ċirkwiti Integrati b'Ħafna Ċippijiet (MCPs) huma forma ġdida ta' semikondutturi li ma kinux jeżistu meta l-Ftehim tad-WTO dwar it-Tekoloġija ta' l-Informatika ġie nnegozjat. Li kieku kienu jeżistu dak iż-żmien, probabbilment kien jiġu inklużi fil-livell ta' tariffi zero. Il-kummerċ f'din it-teknoloġija importanti għandu jiġi ffaċilitat.
            
         
               (2)
            
            
               Il-Kummissjoni f'isem il-Komunità nnegozjat Ftehim dwar Trattament ta' Eżenzjoni mid-Dazju Doganali għaċ-Ċirkwiti Integrati b'Ħafna Ċippijiet (MCPs) (minn hawn 'il quddiem imsejjaħ il-“Ftehim”), fi ħdan il-qafas tal-“'Laqgħa tal-Gvern/Awtoritajiet dwar is-Semikondutturi” (“GAMS”).
            
         
               (3)
            
            
               Il-Ftehim jelimina d-dazji u l-piżijiet applikati fuq l-MCPs, waqt li jħalli r-rati konsolidati tad-WTO kif inhuma.
            
         
               (4)
            
            
               Il-Ftehim ġie awtentikat mis-Segretarju-Ġenerali tal-Kunsill ta' l-Unjoni Ewropea bħala depożitarju fit-28 ta' Novembru 2005.
            
         
               (5)
            
            
               Il-Ftehim għandu jiġi konkluż f'isem il-Komunità.
            
         
               (6)
            
            
               Il-paragrafu 7(a) tal-Ftehim jipprevedi li wara li d-depożitarju jirċievi erba' strumenti ta' aċċettazzjoni, dawk il-Partijiet li jaċċettaw għandhom jaqblu dwar data li fiha l-Ftehim jidħol fis-seħħ. Huwa xieraq li l-Kummissjoni, bħala r-rappreżentant tal-Komunità fil-GAMS, tiġi awtorizzata biex tiftiehem dwar data f'dan ir-rigward mall-Partijiet l-oħra għall-Ftehim,
            
         IDDEĊIEDA KIF ĠEJ:
   Artikolu 1
   Il-Ftehim dwar it-Trattament ta' Eżenzjoni mid-Dazju Doganali għaċ-Ċirkwiti Integrati b'Ħafna Ċippijiet (l-MCPs) huwa b'dan konkluż f'isem il-Komunità.
   It-test tal-Ftehim hu mehmuż ma' din id-Deċiżjoni.
   Artikolu 2
   Il-Kummissjoni hija awtorizzata li tiftiehem mal-Partijiet l-oħra għal dan il-Ftehim data ta' dħul fis-seħħ. Din id-data ser tiġi ppubblikata fil-Ġurnal Uffiċjali tal-Komunitajiet Ewropej.
   Artikolu 3
   Il-President tal-Kunsill huwa b'dan awtorizzat li jagħżel il-persuna(i) mogħtija s-setgħa li jiddepożitaw, f'isem il-Komunità, l-istrument ta' aċċettazzjoni tal-ftehim skond il-paragrafu 7(b) tiegħu.
   
      Magħmula fi Brussel, nhar il-21 ta' Diċembru 2005.
      
         
            Għall-Kunsill
         
         
            Il-President
         
         B. BRADSHAW
      
   
   
      (1)  Għadha mhux ippubblikata fuq il-Ġurnal Uffiċjali.
   
      FTEHIM
      dwar Trattament ta’ Eżenzjoni Mid-Dazju Doganali għaċ-Ċirkuwiti Integrati b’ħafna Ċippijiet (L-MCPS)
      Filwaqt li jkun imfakkar li teżisti opinjoni komuni dwar it-trattament ta’ eżenzjoni mid-dazju doganali ta’ l-MCPs fost il-Membri tal-Gvernijiet/l-Awtoritajiet dwar is-Semi-kondutturi (il-GAMS), li huma: il-Komunità Ewropea rappreżentata fil-GAMS permezz tal-Kummissjoni Ewropea; il-Ġappun; ir-Repubblika tal-Korea; l-Istati Uniti ta’ l-Amerika; u t-Territorju Doganali Separat tat-Tajwan, il-Penghu, il-Kinmen u l-Matsu, dawn il-Membri tal-GAMS qablu b’dan li ġej:
      
                  (1)
               
               
                  Għall-iskopijiet ta’ dan il-Ftehim:
                  
                              (a)
                           
                           
                              ċirkuwiti integrati b’ħafna ċippijiet (MCPs) huma dawk iċ-ċirkuwiti integrati b’ħafna ċippijiet li jikkonsistu f’żewġ ċirkuwiti, jew aktar, integrati monolitiċi u interkonnessi magħquda għall-għanijiet u l-finijiet kollha b’mod indiviż, kemm jekk huma jew mhumiex fuq substratt wieħed, jew aktar minn wieħed, li jiżola, bi frejm taċ-ċomb jew mingħajru, iżda mingħajr ebda elementi ta’ ċirkuwiti attivi jew passivi;
                           
                        
                              (b)
                           
                           
                              Sistema Armonizzata tfisser id-Deskrizzjoni Armonizzata tal-Merkanzija u s-Sistema tal-Kodifikar kif deskritta fl-Anness tal-Konvenzjoni Internazzjonali dwar id-Deskrizzjoni Armonizzata tal-Merkanzija u s-Sistema tal-Kodifikar, kif din tista’ tkun emendata, u kif addottata u implimentata mill-Partijiet fil-liġijiet u regolamenti rispettivi tagħhom;
                           
                        
                              (ċ)
                           
                           
                              Parti tfisser Membru tal-GAMS jew kull Membru ta’ l-Organizzazzjoni Dinjija tal-Kummerċ (id-WTO) li ddepożita l-istrument ta’ aċċettazzjoni tiegħu għand id-depożitarju; u
                           
                        
                              (d)
                           
                           
                              it-termini użati f’dan il-Ftehim li huma użati wkoll fil-Ftehim ta’ Marrakech li Jistabbilixxi l-Organizzazzjoni Dinjija tal-Kummerċ (il-Ftehim tad-WTO) għandhom l-istess tifsira bħal fil-Ftehim tad-WTO.
                           
                        
            
                  (2)
               
               
                  Dan il-Ftehim għandu japplika għall-MCPs kollha, irrispettivament minn fejn prodotti ta’ din ix-xorta huma kklassifikati fis-Sistema Armonizzata.
               
            
                  (3)
               
               
                  Kull Parti għandha, abbażi tan-nazzjon l-aktar iffavorit, tnaqqas għal rata żero d-dazji doganali u dazji u spejjeż oħrajn, peress li dawn id-dazji u spejjeż huma deskritti fl-Artikolu II: 1(b) tal-Ftehim Ġenerali dwar it-Tariffi u l-Kummerċ ta’ l-1994 (il-GATT 1994), li dan japplika għall-MCPs, b’konformità ma’ dawn il-proċedimenti:
                  
                              (a)
                           
                           
                              Kull Parti għandha tapplika dazji jew spejjeż fuq l-MCPs b’rata żero sakemm il-Partijiet kollha jaqblu li livell suffiċjenti ta’ kummerċ dinji fl-MCPs hu kopert bi ftehim multilaterali dwar tariffi mnaqqsa taħt l-awspiċji tad-WTO.
                           
                        
                              (b)
                           
                           
                              F’dak il-mument, jew, jekk dan ikun qabel il-31 ta’ Diċembru 2006, fl-1 ta’ Jannar 2007, kull Parti għandha tikkonsolida d-dazji u l-ispejjeż fuq l-MCPs b’rata żero.
                           
                        
                              (ċ)
                           
                           
                              Il-Partijiet kollha jaqblu li jikkooperaw mal-Membri l-oħra tad-WTO biex tintlaħaq kopertura ta’ 90 fil-mija tal-kummerċ dinji ta’ l-MCPs f’dan il-ftehim dwar tariffi mnaqqsa.
                           
                        
            
                  (4)
               
               
                  
                              (a)
                           
                           
                              Kull Parti għandha, fil-mument ta’ l-aċċettazzjoni tagħha ta’ dan il-Ftehim, tipprovdi lid-depożitarju lista ta’ l-intestaturi fl-iskeda tagħha tat-tariffi li tinkudi l-MCPs. Jekk Parti tikklassifika sussegwentement MCP taħt intestatura li mhix inkluża fil-lista oriġinali tagħha, dik il-Parti għandha mingħajr telf ta’ żmien tipprovdi lista emendata lid-depożitarju.
                           
                        
                              (b)
                           
                           
                              Kull Parti tista’ f’kull mument titlob emendi f’lista ta’ Parti oħra li hi taħseb li mhix kompluta, f’dan il-każ il-Parti rikjesta għandha tikkonsulta u taħdem mal-Parti li qed tagħmel b’bonafidi r-rikjesta biex tagħmel l-emendi kollha neċessarji. Il-lista emendata għandha tkun ipprovduta lid-depożitarju.
                           
                        
                              (ċ)
                           
                           
                              Id-depożitarju għandu jittrażmetti l-lista pprovduta, inklużi l-emendi, lill-Partijiet kollha.
                           
                        
            
                  (5)
               
               
                  Minkejja l-liberalizzazzjoni awtonoma tad-dazji u l-ispejjeż applikati fuq l-MCPs bis-saħħa ta’ dan il-Ftehim, kull Parti għandha tingħata l-permess li tikkunsidra l-irbit ta’ tariffi fuq l-MCPs b’rata żero bħala parti mill-bilanċ tagħha ġenerali tal-konċessjonijiet fi ftehim multilaterali dwar tariffi mnaqqsa taħt l-awspiċji tad-WTO.
               
            
                  (6)
               
               
                  Mingħajr preġudizzju għall-paragrafu 3, xejn f’dan il-Ftehim ma għandu jkun interpretat li jaffettwa d-drittijiet u l-obbligi ta’ Parti taħt il-Ftehim tad-WTO.
               
            
                  (7)
               
               
                  
                              (a)
                           
                           
                              Wara li d-depożitarju jirċievi erba’ strumenti ta’ aċċettazzjoni mingħand il-Membri tal-GAMS, dawn il-Partijiet għandhom jaqblu dwar data li fiha l-Ftehim għandu jidħol fis-seħħ.
                           
                        
                              (b)
                           
                           
                              Dan il-Ftehim għandu jkun miftuħ għall-aċċettazzjoni minn kull Membru tad-WTO. Aċċettazzjoni li ssegwi d-dħul fis-seħħ ta’ dan il-Ftehim għandha tidħol fis-seħħ fid-data meta tali aċċettazzjoni tasal għand id-depożitarju. Id-depożitarju għandu jinforma lill-Partijiet kollha hekk kif jirċievi aċċettazzjoni.
                           
                        
                              (ċ)
                           
                           
                              Jekk il-Partijiet jaqblu li jemendaw dan il-Ftehim, is-subparagrafi (a) u (b) għandhom japplikaw mutatis mutandis għal din l-emenda.
                           
                        
            
                  (8)
               
               
                  Meta l-Partijiet kollha jorbtu d-dazji u l-ispejjeż fuq l-MCPs b’rata żero skond il-paragrafu 3 subparagrafi (a) sa (ċ), dan il-Ftehim għandu jispiċċa.
               
            
                  (9)
               
               
                  L-oriġinal ta’ dan il-Ftehim bil-lingwa Ingliża kif ukoll l-istrumenti ta’ aċċettazzjoni għandhom ikunu ddepożitati għand is-Segretarju Ġenerali tal-Kunsill ta’ l-Unjoni Ewropea.